༈དྲི་བ་གཉིས་པ།  རྒྱལ་བའི་གསུང་རབ་ཀུན་གྱི་སྙིང་པོའི་དོན།  ། ཞེས་པའི་དོན་ལ་ཁ་ཅིག་ངེས་འབྱུང་གི་བསམ་པ་ལ་བཞེད་པ་འབྱུང་།  མཁས་པའི་དབང་པོ་རྒྱལ་ཚབ་དར་མ་རིན་ཆེན་སོགས་ནི་བྱང་ཆུབ་ཀྱི་སེམས་ལ་འཇུག་གསུངས།  ཁྱེད་རང་ལྟར་ན་འདིའི་དོན་གང་ལ་བཞེད་པ་ཆེ་མི་ཆེ་ཟེར་བ་ལ།  རྒྱལ་བའི་གསུང་རབ་ཀུན་གྱི་སྙིང་པོའི་དོན་ནི་གཙོ་བོར་ངེས་འབྱུང་གི་བསམ་པ་ལ་ངོས་འཛིན་དགོས་ཏེ།  རྒྱལ་བའི་གསུང་རབ་ཐམས་ཅད་ཀྱི་དོན་སྐྱེས་བུ་གསུམ་གྱི་ལམ་གྱི་རིམ་པར་འདུ་ཞིང་།  སྐྱེས་བུ་གསུམ་གྱི་ལམ་གྱི་རིམ་པ་ངེས་འབྱུང་གི་བསམ་པར་འདུ་བ་ཡིན་ཏེ།  སྐྱེས་བུ་ཆུང་ངུ་ནི།  ཚེ་འདིའི་ཕུན་ཚོགས་ལ་སྙིང་པོ་མེད་ཅིང་ངེས་པར་འབྱུང་བའི་བསམ་པས་ཕྱི་མ་ཕན་ཆད་ཀྱི་དོན་སྒྲུབ་པའི་ཕྱིར་མི་དགེ་བ་བཅུ་སྤངས་དགེ་བཅུ་སྒྲུབ་པ་ལ་བརྩོན་པ་དང་།  སྐྱེས་བུ་འབྲིང་ནི་ཕྱི་མ་མངོན་མཐོའི་གོ་འཕང་ཙམ་ཐོབ་ཀྱང་།  སླར་ཡང་ངན་སོང་དུ་འཁྱམས་དགོས་པར་མཐོང་ནས་འཁོར་བའི་ཕུན་ཚོགས་མཐའ་དག་ལ་ངེས་པར་འབྱུང་བའི་བསམ་པས་སྲིད་མཚོ་ལས་ཐར་བའི་ཐབས་ལམ་བསླབ་པ་གསུམ་ལ་ཚུལ་བཞིན་དུ་སློབ་པ་དང་།  སྐྱེས་བུ་ཆེན་པོ་ནི།  རང་ཉིད་ངན་སོང་གསུམ་དང་འཁོར་བ་སྤྱིའི་སྡུག་བསྔལ་གྱིས་མནར་ཚུལ་ལ་རྗེས་སུ་དཔགས་ཏེ་མཁའ་ཁྱབ་ཀྱི་སེམས་ཅན་ཐམས་(༣)ཅད་དེ་བཞིན་དུ་སྡུག་བསྔལ་གྱིས་མནར་ཚུལ་ལ་ངེས་པར་འབྱུང་བའི་བསམ་པས་བདག་བས་གཞན་གཅེས་པར་འཛིན་པའི་བྱང་ཆུབ་ཏུ་སེམས་བསྐྱེད་ནས་སྤྱོད་པ་ཕྱིན་དྲུག་ལ་སློབ་པར་བྱེད་པས་ན།  སྐྱེས་བུ་གསུམ་གྱི་ལམ་གྱི་རིམ་པ་ཡང་ངེས་འབྱུང་གི་བསམ་པར་འདུ་བ་ཡིན།